钦定古今图书集成/明伦汇编/皇极典/第243卷 > 朱子全书 > 《送张仲隆序》
## 钦定古今图书集成/明伦汇编/皇极典/第243卷 > 朱子全书 > 《送张仲隆序》

古圣贤之言治，必以仁义为先，而不以功利为急，夫
岂故为是迂阔无用之谈，以欺世眩俗，而甘受实祸
哉？盖天下万事，本于一心，而仁者，此心之存之谓也。
此心既存，乃克有制；而义者，此心之制之谓也。诚使
是说著明于天下，则自天子以至于庶人，人人得其
其本心以制万事，无一不合宜者，夫何难而不济？不
知出此，而曰事求可，功求成，吾以苟为一切之计而
已。是申、商、吴、李之徒所以亡人之国，而自灭其身。国
虽富，其民必贫；兵虽强，其国必病；利虽近，其为害也
必远。顾弗察而已矣。